บิ๊กตู่ทำเป็นเมิน ไม่ทักนักการเมือง ปล่อยสมคิด-อุตตม ออกโรงในการเจรจา
ประยุทธ์ ลุยอำนาจเจริญ-อุบลฯ อ้อนคิดฮอด คนอีสาน ฝากหัวใจของทหารและรัฐบาลไว้กับชาวบ้านด้วย ออกตัวใกล้ เลือกตั้งยิ่งต้องลงพื้นที่ให้มากขึ้น ยันมาด้วยใจจริง อย่ากลัวรัฐบาล ท็อปบูต ผูกขาดอำนาจต่อ เฉ่งปัญหาสะสมเพราะเลือกผู้นำผิด สุพล เลิกเหนียมเปิดหน้าแห่มาต้อนรับพร้อมทัพอดีต ส.ส. ลั่นเร็วๆนี้ตัดสินใจอนาคตการเมือง บิ๊กตู่ เบี่ยงกระแสพลังดูดไม่แวะทักทาย ยิงมุก ต่อไปนี้ใครด่าจะชกปาก ปล่อย สมคิด-อุตตม ร่วมวงสนทนานักการเมืองเจ้าถิ่น อภิสิทธิ์ เหน็บเปลืองงบฯ ก๊อบปี้โชว์สร้างภาพ ซัดใช้คดีบีบดูดอดีต ส.ส.เลวร้ายที่สุด หยันสุดท้ายได้เหลือบฝูงใหม่ฉุดการเมืองล้มเหลว จับตา คสช.ยกเว้นทำไพรมารีโหวต เปิดทาง ส.ส.ย้ายขั้วได้ง่ายๆ สามารถ บี้แฟร์เพลย์ปลดล็อกให้เท่าเทียม เจ๊แดง นำทีมเด็ก พท.บินไปลอนดอนเบิร์ธเดย์ 69 ปี ทักษิณ,พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) นำทีม ครม.ลงพื้นที่ จ.อำนาจเจริญ และร่วมประชุม ครม. สัญจร ที่ จ.อุบลราชธานี โดยเน้นย้ำเป็นการเดินทางมาด้วยใจจริง เพื่อพัฒนาจังหวัดอีสานตอนล่าง 2 อย่างมั่นคงยั่งยืน พร้อมทั้งอ้อนฝากหัวใจของทหารและรัฐบาลเอาไว้กับคนอีสาน,บิ๊กตู่ ยก ครม.หยอดคิดฮอดคนอีสาน,เมื่อวันที่ 23 ก.ค. เวลา 09.50 น. พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) ได้ลงพื้นที่ตรวจราชการ จ.อำนาจเจริญ และประชุมคณะรัฐมนตรีอย่างเป็นทางการนอกสถานที่ (ครม.สัญจร) ครั้งที่ 5/2561 ในวันที่ 23-24 ก.ค. โดยนายกฯและคณะเดินทางถึงท่าอากาศยานทหาร กองบิน 21 จ.อุบลราชธานี แล้วขึ้นเฮลิคอปเตอร์ไปยัง จ.อำนาจเจริญ และเดินทางต่อด้วยรถโตโยต้า อัลพาร์ด ทะเบียน กง 222 ยโสธร ไปเยี่ยมชมโครงการศูนย์เรียนรู้ผักอินทรีย์เมืองธรรมเกษตร ที่ไร่ภูตะวัน ออร์แกนิคฟาร์ม บ้านหนองเม็ก ต.คึมใหญ่ อ.เมือง จ.อำนาจเจริญ โดยนายสุริยะ อมรโรจน์วรวุฒิ ผวจ.อำนาจเจริญ ข้าราชการและประชาชนจำนวนหนึ่งมาต้อนรับ นำผ้าขาวม้าผูกเอวให้นายกฯและคณะ ขณะที่นายกฯกล่าวว่า แม้ตนยังไม่สบายมีไข้ ก็ต้องมาเพราะคิดถึง เพราะอยากให้ประชาชนมีชีวิตดีขึ้น ถือเป็นหน้าที่ของรัฐบาล อย่ามองเป็นการเมือง,ฉะปัญหาสะสมเพราะเลือกผู้นำผิด,นายกฯกล่าวต่อว่า มุ่งหวังแก้ปัญหาที่มีอยู่ให้เร็วขึ้น ที่ปัญหาทุกอย่างเกิดขึ้นเพราะเลือกผู้นำที่ผิด จึงอยากให้ประชาชนพิจารณาก่อนจะเลือกใครมาเป็นผู้นำ เหมือนเลือกกำนัน ผู้ใหญ่บ้าน อบต.องค์กรปกครองท้องถิ่น อย่ามองประชาธิปไตยอย่างเดียว ต้องมองประสิทธิภาพหน่วยงาน รัฐบาลถึงต้องปลดล็อกให้ใช้งบฯท้องถิ่นได้ แต่ต้องไม่มีทุจริต วันนี้มาลงพื้นที่ ไม่ได้เอาเงินล้านมาแจกมาหว่าน ไม่ได้มาหาเสียง กลุ่มจังหวัดอีสานตอนล่างเสนอของบฯวงเงินนับหมื่นล้าน ต้องดูว่าแก้ไขปัญหาได้จริงๆ,ยิ่งใกล้เลือกตั้งยิ่งต้องลงพื้นที่ถี่ยิบ,ยิ่งใกล้เลือกตั้งยิ่งต้องลงพื้นที่ให้มากขึ้นเพื่อชี้แจงให้ประชาชนเข้าใจ การเลือกตั้งครั้งต่อไปเมื่อมีรัฐบาลใหม่ต้องเป็นรัฐบาลที่ไปได้ทุกที่ ยิ่งมีคนเกลียด ต้องวิ่งไปหา ทหารทุกคนรักชาวบ้าน ทุกที่มีทั้งคนดีและคนไม่ดี ตอนนี้เราแบ่งฝ่ายกันไม่ได้ ต้องสีเดียวกัน เดือนนี้ทุกคนเป็นสีเหลือง เป็นคนไทยร่วมใจกัน ฝากให้ ผวจ.ทั่วประเทศไปดูห้องสมุดในจังหวัด มีหนังสือเพียงพอหรือไม่ ไม่อยากให้คนไทยอ่านหนังสือแค่วันละ 8 บรรทัด จากนั้นนายกฯเดินทักทายประชาชน พบปะกับศึกษานิเทศก์จังหวัด โดยขอให้ครูใส่ใจการเรียนการสอน ไม่ใช่ไปสนใจเรื่องแต่งตั้งโยกย้ายครู ครูคนไหนเป็นหนี้ต้องใช้หนี้ ไม่ใช้คืนได้อย่างไร,อย่ากลัว รบ.ผูกขาดอำนาจต่อ,ผู้สื่อข่าวรายงานว่า ได้มี ด.ช.กิตติภณ โสดาภักดิ์ หรือน้องต้นกล้า อายุ 4 ขวบ ตะโกนบอกนายกฯว่า ท่านนายกฯ ผมอยากเป็นทหาร นายกฯยิ้มแล้วเข้าไปอุ้มก่อนบอกว่า ถ้าอยากเป็นไปกับลุงเลยเอาไหม น้องต้นกล้าตอบว่า รอให้ผมโตก่อน และมีชายคนหนึ่งบอกว่ากำลังจะลงสมัคร ส.ส. อยากขอให้มาให้กำลังใจ ขณะที่นายกฯยิ้มเจื่อนๆบอกว่า เลิกทำอะไรเก่าๆ ต้องทำอะไรใหม่ๆที่ยั่งยืน ใครหาเสียงแล้วทำไม่ได้ อย่าไปหา ผมไม่ได้รังเกียจใครอยู่แล้ว ต่อมาเวลา 12.00 น. นายกฯเดินทางมายังศูนย์แพทย์แผนไทยพนา อ.พนา เยี่ยมชมงานศูนย์แพทย์แผนไทยพนา มีชาวบ้านจำนวนมากพอสมควรมารอ ร้องรำประกอบเพลงอำนาจเจริญต้อนรับ นายกฯได้ร่วมรำกับชาวบ้านอย่างครึกครื้น ก่อนฟังบรรยายสรุปโครงการเมืองสมุนไพรอำนาจเจริญ โดยได้ระบุตอนหนึ่งว่า อย่ากลัวว่าจะเป็นรัฐบาลต่อหรือต้องการผูกขาดอำนาจ อำนาจอยู่ที่พวกเราตัดสินใจในการเลือกตั้ง เป็นผู้กำหนดชะตาชีวิต วันนี้มาด้วยใจจริงๆ ไม่เคยเกลียดชังใคร อย่าเพิ่งเบื่อกัน ไปต่างประเทศมาเขาชื่นชม 4 ปีที่ผ่านมาไทยมีความสงบ ไม่มีความรุนแรงเหมือนเดิม วันนี้ใครขัดแย้งกันไม่ได้อีกแล้ว ถ้ายังตีกันอยู่แบบนี้ ตนคงต้องบ๊ายบาย,คึกรำซิ่งขอชาวบ้านอย่าซื้อหวยเยอะ,ผู้สื่อข่าวรายงานว่า ช่วงหนึ่งชาวบ้านได้ชมนายกฯ ว่าหล่อ หุ่นดี ประชาชนได้ประโยชน์จากงบฯ ไทยนิยมยั่งยืน นายกฯ ยิ้มพร้อมกล่าวว่า ปากหวาน แต่ขอว่าอย่าซื้อหวยกันเยอะ ขณะที่ชาวบ้านตะโกนว่านายกฯ ใบ้หวยให้หน่อย นายกฯ กล่าวว่า เพิ่งจะบอกไปอย่าซื้อ เรื่องนี้แล้วแต่คน แล้วแต่โชค นายกฯ บอกหวยไม่ได้ จากนั้นชาวบ้านมอบกระเช้าผ้าพื้นเมืองให้นายกฯ ซึ่งถามว่าราคาเกิน 3,000 บาทหรือเปล่า ชาวบ้านบอกว่าเกิน นายกฯ จึงให้ทีมงานจ่ายเงินพร้อมระบุว่า เดี๋ยวโดนฟ้องเป็นคดีอีก ตอนนี้ถูกจับตามองไปต่างประเทศ ถูกจับตามองผ้าพันคอ ตนไม่เอาของฟรี ขณะที่ชาวบ้านอีกคนขอให้นายกฯ กลับมาเยี่ยมอีกในปีหน้า บริหารประเทศไปนานๆ โดยนายกฯ บอกว่าถ้ามาได้จะมา และให้ไปบอกคนไม่ดีให้หยุดได้แล้ว ทั้งนี้นายกฯ ใช้บริการนวดประคบขานาน 10 นาที ก่อนไปร่วมปลูกต้นรวงผึ้งเป็นที่ระลึก ผู้สื่อข่าวรายงานด้วยว่า การลงพื้นที่ครั้งนี้นายกฯ อารมณ์ดีเป็นพิเศษ นอกจากร่วมรำประกอบเพลงอำนาจเจริญกับชาวบ้านแล้ว ช่วงทักทายประชาชนยังได้ร่วมรำซิ่งกับชาวบ้านอีกด้วย,กราบพระอัฐิธาตุ หลวงปู่ชา,ต่อมาเวลา 15.00 น. พล.อ.ประยุทธ์ ได้เปลี่ยนมาขึ้นรถโตโยต้า รุ่นอัลพาร์ดสีขาว เลขทะเบียน กม 711 อุบลราชธานี เดินทางไปถึงวัดหนองป่าพง ต.โนนผึ้ง อ.วารินชำราบ จ.อุบลราชธานี เพื่อเข้ากราบสักการะพระอัฐิธาตุของพระโพธิญาณเถร (หลวงปู่ชา สุภทฺโท) พร้อมทั้งนมัสการพระราชภาวนาวิกรม (หลวงพ่อเลี่ยม ฐิตธมฺโม) เจ้าอาวาสวัดหนองป่าพง และเจ้าอาวาสวัดสาขาวัดหนองป่าพง พระลูกศิษย์ของหลวงปู่ชา พร้อมกันนี้นายกฯ ได้ถวายจตุปัจจัยไทยธรรมแด่พระภิกษุ และรับฟังธรรมเทศนาจากเจ้าอาวาสวัดหนองป่าพง โดยเจ้าอาวาสได้ให้พรนายกฯ ตอนหนึ่งว่า ขออนุโมทนาให้นายกฯ สมดั่งเจตนา บารมี พระศรีรัตนตรัยปกป้องคุ้มครองให้นายกฯ มีสุขภาพร่างกายที่เข้มแข็งและแข็งแรงเป็นที่พึ่งของประชาชน และทำให้เกิดความสงบสุขต่อไป,อ้อนฝากหัวใจทหาร-รัฐบาลไว้ด้วย,หลังจากรับพรและฟังเทศนาแล้วเสร็จ นายกฯ ได้กล่าวกับผู้ที่มาปฏิบัติธรรมในตอนหนึ่งว่า รัฐบาลพยายามทำทุกอย่างให้เกิดความมั่นคง มั่งคั่ง ยั่งยืน เราไม่สามารถทำอะไรอย่างผลีผลาม ถือว่าสิ่งที่ทำวันนี้ จะเป็นมงคลให้กับตนและคณะ ในวันที่ 24 ก.ค.จะประชุม ครม.สัญจร จะพิจารณาโครงการของ 4 จังหวัดอีสานตอนล่าง จะพิจารณาให้ตามความเหมาะสม เพราะไม่สามารถให้อะไรใครได้ ต้อง พิจารณาตามหลักการ แต่เชื่อมั่นว่าจะทำให้เกิดความยั่งยืนในพื้นที่อีสาน จึงขอฝากเอาหัวใจของทหารและรัฐบาลไว้กับพวกเราทุกคนด้วย เพราะทุกคนคือลูกหลาน ไม่มีใครเป็นศัตรูกัน เราเป็นคนไทยด้วยกันทั้งสิ้น วันนี้เราต้องเดินไปข้างหน้าพร้อมๆ กัน จึงขออนุโมทนาบุญให้พระได้ปกปักรักษาพวกเราทุกคน,ผู้สื่อข่าวรายงานด้วยว่า ทันทีที่นายกฯ เดินทางมาถึงศาลาในวัดหนองป่าพง ปรากฏว่าฝนได้ตกเทกระหน่ำลงมาอย่างหนักชั่วขณะหนึ่ง ก่อนจะหยุดลงช่วงที่นายกฯ เดินทางออกจากศาลา,ไม่ต้องให้ใครรักแต่ขอให้รักแผ่นดิน,ต่อมาเวลา 16.30 น. พล.อ.ประยุทธ์ เดินทางไปที่สวนพฤกษศาสตร์ดงฟ้าห่วน จ.อุบลราชธานี เพื่อปลูกต้นรวงผึ้ง มีนักเรียนโรงเรียนนารีนุกูล และกลุ่มจักรยาน จ.อุบลฯ คอยต้อนรับ โดยนายกฯ กล่าวตอนหนึ่งว่าวันนี้มีคนพูดว่านายกฯ มาจะได้งบฯ เท่าไหร่ ต้องบอกว่าไม่ได้มาจับสลากหวย ต้องเอาโครงการมาดูว่าบางเรื่องอยู่ในแผนจะพิจารณาว่าโครงการใดควรทำเมื่อไหร่ เรื่องใดยังไม่จำเป็นให้นำกลับไปก่อน และการลงพื้นที่ไม่ได้มาเพื่อทำให้คนรัก เพราะถึงไม่รักก็มา ไม่ต้องการให้ใครรักแต่ขอให้ทุกคนรักแผ่นดินของตัวเองก็พอ,จากนั้นนายกฯ เดินทางต่อไปสวนสัตว์อุบลราชธานี เพื่อเป็นสักขีพยานมอบหนังสืออนุญาตให้เข้าทำประโยชน์หรืออยู่อาศัยในพื้นที่เป้าหมายการจัดที่ดินทำกินให้ชุมชน และมอบหนังสือแสดงโครงการชุมชนป่าชุมชนภาคตะวันออกเฉียงเหนือตอนล่าง 2 มีประชาชนรอให้การต้อนรับจำนวนมาก และมีนักการเมืองท้องถิ่นและนักการเมืองระดับชาติ มารอต้อนรับจำนวนมาก,กระเซ้าจากนี้ใครด่าจะชกปาก,พล.อ.ประยุทธ์กล่าวกับประชาชนตอนหนึ่งว่า เราเป็นห่วงพี่น้องเกษตรกร ทำอย่างไรจึงจะลดหนี้สินของชาวนาได้ โดยเจรจาต่อรองลดจำนวนหนี้ ต้อง มาดูว่าทำอย่างไรชาวนาจะไม่ขายที่ มีต้นทุนเพาะปลูกลดลง รวมทั้งการตลาดค้าขาย อย่าทำลายโอกาสของเราด้วยความขัดแย้ง ส่วนการขึ้นค่าแรงอยากขึ้น ถ้าการค้าดีขึ้น แต่ต้องดูความเหมาะสมด้วย ยืนยันว่ารัฐบาลจะดูแลทุกคนอย่างเท่าเทียม คนที่รายได้น้อยต้องได้รับการดูแลก่อน ส่วนที่วิจารณ์ว่าจะต่ออำนาจ จะขยายเวลาต่อ ถามว่าตนได้อะไรกลับมา ทำไมต้องให้คนมาด่า,4 ปีที่ผ่านมา ที่ทรมานเพราะอ่านหนังสือพิมพ์และดูโทรทัศน์ วันนี้เลิกอ่านแล้ว ใครด่าก็ชกปากแล้ว ผมไม่เคยทำร้ายใคร ก็มีสิทธิ์ไม่ให้ใครมาเหยียบย่ำได้ นายกฯกล่าวยิ้มๆทีเล่นทีจริง และเรื่องที่ว่าใครดูด ถามว่าใครมาดูดใคร ไปพรรคอะไรมันเรื่องของท่าน จะไปดูดอะไร เพราะวันนี้ประชาชนจะเลือกเอง ต้องเลือกคนดีๆเลือกแบบเดิมทุกอย่างก็ตาย วันนี้ใครเกลียดตนไม่ชอบตน ขอให้เลิกอ่านหนังสือพิมพ์สัก 5 วันแล้วจะรักตนขึ้นอีกหน่อย ไม่เคยเกลียดใคร ที่ผ่านมาเป็นทหารมา 40 ปี มาได้ถึงวันนี้ไม่ได้ไขว่คว้ามา แต่จำเป็นต้องมา วันหน้าใครทำดีกว่านี้ก็แล้วแต่ อยู่ที่ประชาชนจะเรียกหา พยายามทำเต็มที่ ไปไหนก็ไหว้พระอธิษฐานให้คนไทยตลอด ไม่ได้ให้ตัวเอง,อิ่มบุญเปิดงานแห่เทียนเข้าพรรษา,กระทั่งเวลา 19.00 น. ที่ลานเทียน มณฑล พิธีทุ่งศรีเมือง จ.อุบลราชธานี พล.อ.ประยุทธ์เป็นประธานในพิธีเปิดงานเทศกาลประเพณีแห่เทียนเข้าพรรษา จ.อุบลราชธานี ประจำปี 2561 ฮีตศรัทธา ราชธานีแห่งเทียน โดยทันทีที่นายกฯเดินทางมาถึง ได้เข้าสักการะอนุสาวรีย์พระปทุมวรราชสุริยวงศ์ (เจ้าคำผง) จากนั้นนายกฯได้ร่วมพิธีเปิดงาน สวมยอดต้นเทียน ในงานเทศกาลแห่เทียนเข้าพรรษาฯ พร้อมชมการแสดงเปิดงาน และร่วมกิจกรรมงาน ชื่นสุขี ศรีวนาลัย ณ ลานขวัญเมือง ติดมณฑลพิธีทุ่งศรีเมือง ก่อนเดินทางกลับที่พัก,สุพล เปิดหน้าพาอดีต ส.ส.รอรับ,ผู้สื่อข่าวรายงานว่า ก่อนหน้านี้รัฐบาลถูกจับจ้องในการลงพื้นที่และมีกำหนดการพบผู้นำท้องถิ่นจนถูกโจมตีถึงการดูดอดีต ส.ส.ร่วมพรรค จนต้องยกเลิกกำหนดการดังกล่าว ขณะที่คนของรัฐบาลต่างออกมาปฏิเสธไม่มีกำหนดการดังกล่าวตั้งแต่ต้น แต่ปรากฏว่าการเดินทางมาสวนสัตว์อุบลฯ ได้มีนักการเมืองในกลุ่มจังหวัดมารอต้อนรับที่สวนสัตว์อุบลฯ ร่วมกับประชาชนจำนวนมาก ในส่วนของ จ.อุบลราชธานี อาทิ นายสุพล ฟองงาม อดีต ส.ส. พรรคเพื่อไทย นายสุชาติ ตันติวณิชชานนท์ อดีต ส.ส.พลังประชาชน นายโกวิทย์ ธรรมานุชิต อดีตผู้สมัคร ส.ส.ไทยรักไทย นายวุฒิพงษ์ นามบุตร อดีต ส.ส.พรรคประชาธิปัตย์ นายประจักษ์ แสงคำ อดีต ผู้สมัคร ส.ส.พรรคชาติพัฒนาเพื่อแผ่นดิน จ.ศรีสะเกษ อาทิ นายอมรเทพ สมหมาย อดีต ส.ส.พรรคชาติพัฒนา นายศิริพงษ์ อังสกุลเกียรติ์ อดีต ส.ส.พรรคชาติไทย จ.อำนาจเจริญ นายบวรศักดิ์ คณาเสน อดีต ส.ว.อำนาจเจริญ จ.ยโสธร มีนายรณฤทธิชัย คานเขต อดีต ส.ส.พรรคไทยรักไทยไทย โดยนักการเมืองที่มาต้อนรับ ครั้งนี้ส่วนใหญ่มีรายชื่อเข้าร่วมพรรคพลังประชารัฐ เมื่อนายกฯมาถึง ไม่ได้ทักทายกับกลุ่มนักการเมืองมีเพียงนายสมคิด จาตุศรีพิทักษ์ รองนายกฯและนายอุตตม สาวนายน รมว.อุตสาหกรรม เท่านั้นที่ทักทายกับกลุ่มนักการเมือง,ลั่นตัดสินใจอนาคตเร็วๆนี้,นายสุพลกล่าวกับผู้สื่อข่าวเพียงว่า ที่มาวันนี้เพราะเป็นเจ้าของพื้นที่และได้รับเชิญจากจังหวัด เช่นเดียวกับอดีต ส.ส.คนอื่น ไม่ทราบล่วงหน้าว่านักการเมืองคนใดจะมาบ้าง มาเจอกันหน้างาน เมื่อถามว่าการที่อดีต ส.ส.มาต้อนรับนายกฯเช่นนี้ เป็นการแสดงพลังของพรรคพลังประชารัฐในพื้นที่หรือไม่ นายสุพลกล่าวว่า ไม่ทราบ เพราะขณะนี้ตนยังเป็นสมาชิกพรรคเพื่อไทย ส่วนอนาคตจะตัดสินใจเร็วๆนี้,ด้านนายวุฒิพงษ์กล่าวว่าได้รับเชิญมาจากทางจังหวัดให้มาต้อนรับนายกฯ ในฐานะที่พื้นที่แห่งนี้เป็นเขตเลือกตั้งของตน จึงต้องให้มาต้อนรับ แต่ยืนยันจะลงสมัครรับเลือกตั้งในนามพรรคประชาธิปัตย์ต่อไป,บิ๊กป้อม บี้ปราบยาบ้า-ผู้มีอิทธิพล,พล.ท.คงชีพ ตันตระวาณิชย์ โฆษกกระทรวงกลาโหม กล่าวว่า พล.อ.ประวิตร วงษ์สุวรรณ รอง นายกฯ และ รมว.กลาโหม ได้ไปตรวจราชการและมอบนโยบายการปฏิบัติงานให้ส่วนราชการต่างๆ ณ ศาลากลาง จ.อุบลราชธานี ให้ความสำคัญการบริหาร จัดการระบบงานความมั่นคงและระบบเศรษฐกิจผ่านแดน ทั้งสินค้าแรงงานต่างด้าว รวมทั้งเป็นช่องทางนำเข้าและลำเลียงยาเสพติดที่ต้องเฝ้าระวัง กำชับให้ฝ่ายปกครอง ทหารและตำรวจ ยึดมั่นเทิดทูนสถาบันพระมหากษัตริย์ ร่วมกันขับเคลื่อนแก้ปัญหาความเหลื่อมล้ำและความเป็นธรรม โดยเฉพาะลด ปัญหาอาชญากรรมและการปราบปรามผู้มีอิทธิพลทั้ง 16 ฐานความผิด และติดตามปฏิบัติการกวาดล้างยาเสพติด,มาร์ค สับก๊อบปี้โชว์สิ้นเปลืองงบฯ,นายอภิสิทธิ์ เวชชาชีวะ หัวหน้าพรรคประชาธิปัตย์ ให้สัมภาษณ์ถึงการประชุม ครม.สัญจร ที่ จ.อำนาจเจริญและอุบลราชธานี ว่า ไม่เห็นด้วย การไปดูปัญหาพื้นที่จริงไม่จำเป็นต้องนำรัฐมนตรีไปทุกกระทรวง มีรูปแบบการลงพื้นที่ที่มีประสิทธิภาพและตรงกับการแก้ไขปัญหาจริงที่ดีกว่า นอกจากนี้ต้องใช้งบประมาณมาก ต้องระวังการละเลยจังหวัดที่ไม่ไป การจัดสรรงบฯจากส่วนกลางจะถูกบิดเบือน ทั้งนี้ไม่ได้คัดค้านการไปให้ขวัญกำลังใจ แต่ไม่เห็นความจำเป็นต้องจัดรูปแบบ ครม.สัญจร เนื่องจากได้ แค่ภาพ ส่วนหากอ้างว่าระบอบทักษิณทำรูปแบบนี้แล้วได้ผลนั้น ขึ้นอยู่กับเป้าหมายคืออะไร หากอยากจะสร้างคะแนนนิยมคงเถียงกันลำบาก แต่หากเราไม่อยากให้มีพฤติกรรมแบบระบอบทักษิณ ไม่ควรทำเสียเอง ถึงแม้จะเป็นประโยชน์ทางการเมืองแก่ฝ่ายตัวเอง,ซัดใช้คดีบีบดูดอดีต ส.ส.เลวร้ายที่สุด,นายอภิสิทธิ์กล่าวอีกว่า ส่วนกรณีการทาบทามอดีตนักการเมืองต่างๆให้ย้ายพรรคว่า หากการเชิญดังกล่าวไม่มีผลประโยชน์แลกเปลี่ยน ไม่ถือว่าเป็นพลังดูด แต่ถ้าไปเพราะพรรคใหม่มีทุนสนับสนุนถือว่าเป็นการใช้เงินดูด หรือแม้แต่กรณีมีตำแหน่งรัฐมนตรีจูงใจก็ถือว่าใช่ แต่ที่เลวร้ายที่สุดคือ นำคดีความมาต่อรองให้ย้ายไปอยู่กับพรรคใหม่แล้วคดีจะจบ ต้องจับตาเพราะรัฐบาลชุดปัจจุบันใช้มาตรา 44 ตีตราไว้หลายคน ตอนนี้จะเคลียร์ให้ กลับกันถ้าไม่มีผลประโยชน์ไม่ว่าอะไร แต่ถามว่าเชื่อหรือไม่ว่าการย้ายพรรคไม่มีผลประโยชน์ยืนยันว่าไม่ใช่ เพราะ 3 เรื่องที่ว่ามาทั้งเงิน ตำแหน่งรัฐมนตรีและคดีความ ได้รับทราบมาว่ามีการเจรจาเรื่องเหล่านี้จริง คนในพรรคประชาธิปัตย์ตกเป็นเป้าเรื่องเหล่านี้อยู่ แต่เชื่อว่าตกผลึกแล้ว ถ้ามั่นคงในอุดมการณ์ก็อยู่ แต่ถ้ามีเรื่องเหล่านี้ก็ไป เราคงห้ามอะไรไม่ได้ ผมไม่สบายใจที่มีคนพูดเรื่องการย้ายพรรคเพราะมีผลประโยชน์แลกเปลี่ยนเป็นเรื่องปกติทางการเมือง ควรพอได้แล้วกับการเมืองแบบนี้ สังคมควรตัดสินใจปฏิเสธการเมืองแบบนี้ได้แล้ว หวังว่าประชาชนจะ มองคนที่โยกย้ายด้วยปัจจัยเหล่านี้ไม่ได้มีผลประโยชน์ส่วนรวมเป็นที่ตั้ง แต่เป็นเรื่องประโยชน์ส่วนตัว,อัดเหลือบฝูงใหม่ฉุดการเมืองเหลว,เมื่อถามถึงการดึงผู้มีอิทธิพลในพื้นที่ของคู่แข่งมาเป็นพวก เพื่อทำให้ตัวเองมีฐานเสียงที่เข้มแข็งขึ้น นายอภิสิทธิ์กล่าวว่า เราจะเหมือนคู่แข่งในอดีต ถามว่าประเทศก้าวหน้าอย่างไร ขณะเดียวกันจะกลายเป็นเหลือบฝูงใหม่ เมื่อเริ่มต้นด้วยวิธีการที่ผิด ยากที่จะกลับไปสู่ความถูกต้อง พรรคประชาธิปัตย์ถูกตำหนิตลอดว่ายึดหลักการมากเกินไป แต่พวกตน ยืนยันตลอดว่าต้องการเปลี่ยนแปลงประเทศ ยังเคยพูดในพรรคว่าถ้าให้ทำเหมือนเขาจะมีเราทำไม เราไปอยู่กับเขาหมดเรื่อง ทุกคนไปแสวงหาผลประโยชน์ทำแบบเดียวกันหมด แต่ที่พรรคไม่เห็นด้วยเพราะต้องการให้ประเทศหลุดพ้นจากวงจรนี้ ถ้าไม่หลุดพ้นจากวงจรก็แค่เปลี่ยนหน้าเท่านั้น การเมืองจะล้มเหลวเหมือนเดิม,เว้นไพรมารีฯเปิดคอก ส.ส.ย้ายขั้ว,นายอภิสิทธิ์กล่าวถึงกระแสให้ยกเลิกระบบการทำไพรมารีโหวตว่า มีหนึ่งประเด็นที่ต้องจับตาเป็นพิเศษคือ ถ้าใครจะลงสมัคร ส.ส.ต้องเข้าสู่กระบวนการไพรมารี กระบวนการย้ายพรรคจะยาก การเข้าสู่กระบวนการไพรมารีโหวตจะต้องอยู่กับพรรคนั้นๆจนกว่ากระบวนการไพรมารีจะเสร็จสิ้น หากจะย้ายไปอีกพรรคหนึ่งก็ต่อเมื่อทำไพรมารีพรรคเก่าไม่พอใจ แล้วค่อยย้าย ซึ่งต้องมั่นใจอีกว่าจะสามารถเข้าสู่กระบวนการไพรมารีของอีกพรรคหนึ่งทัน แต่ถ้ายกเลิกไพรมารี การย้ายพรรคจะง่ายขึ้น ดังนั้น เราต้องจับตาว่าการยกเลิกไพรมารี จะทำให้การย้ายพรรคง่ายขึ้นหรือไม่,วิรัตน์ จี้ปลดล็อกเลิกเป็นอีเเอบ,นายวิรัตน์ กัลยาศิริ ฝ่ายกฎหมายพรรคประชาธิปัตย์ กล่าวถึงกรณีที่ พล.อ.ประยุทธ์ จันทร์โอชา นายกฯระบุในการลงพื้นที่ จ.อำนาจเจริญว่ายิ่งใกล้เลือกตั้งยิ่งต้องลงพื้นที่ และยิ่งมีคนเกลียดต้องวิ่งไปหาว่า สิ่งที่นายกฯพูดออกมาขอให้พูดด้วยความจริงใจ เพราะว่าผู้บริหารระดับนายกฯไปลงพื้นที่ ถ้าไม่กีดกันคนเห็นต่างมาแสดงความเห็นคือฟังทั้งคนที่เห็นด้วยและเห็นต่างถือว่าเป็นของดี เป็นนักการเมืองต้องลงไปสัมผัสชีวิตจริง ไม่ใช่ฟังจากรายงานจากส่วนราชการเพียงอย่างเดียว แต่เพื่อให้เป็นธรรมกับทุกฝ่าย ควรจะเร่งปลดล็อกให้พรรคการเมืองทำกิจกรรมได้ เท่าที่ไม่ขัดต่อความสงบเรียบร้อย ใครที่อยากเล่นการเมืองให้เปิดตัวออกมา ไม่ต้องเป็นอีแอบ อย่างนี้ได้หมด ใครเปิดตัวมาก็ถือว่าดีอยู่แล้ว พวกเราต้องยินดีต้อนรับคนที่อยากมาเป็นนักการเมือง เรายินดี,บี้ คสช.แฟร์เพลย์ปลดล็อกเท่าเทียม,ด้านนายสามารถ แก้วมีชัย อดีต ส.ส.เชียงราย พรรคเพื่อไทย กล่าวถึงกรณีที่ พล.อ.ประยุทธ์ จันทร์โอชา นายกรัฐมนตรี ระบุขณะลงพื้นที่จังหวัดอำนาจเจริญว่า ยิ่งใกล้เลือกตั้ง ยิ่งต้องลงพื้นที่ ยิ่งมีคนเกลียดก็ต้องวิ่งไปหาว่า พล.อ.ประยุทธ์เป็นนักการเมืองเต็มตัวแล้ว ที่สำคัญไม่ควรใช้สถานะการเป็นเจ้าหน้าที่รัฐมาสร้างความได้เปรียบ ขณะที่อีกฝ่ายถูกมัดมือมัดเท้ามัดปากไม่ให้เคลื่อนไหวทำกิจกรรมทางการเมือง แต่รัฐบาลประกาศว่าจะต้องลงพื้นที่พบปะชาวบ้านมากขึ้นแบบนี้ไม่น่าจะถูกต้อง ถ้าแฟร์ๆขอให้ปลดล็อกคำสั่งทั้งหลายให้พรรคการเมืองทำกิจกรรมได้เหมือนที่รัฐบาลกำลังทำ ดังนั้นต้องเปิดโอกาสให้เท่าเทียมกันถึงจะแฟร์ มาเล่นเกมแฟร์ๆดีกว่า ทั้งนี้การออกกมาพูดเช่นนี้เป็นการส่งสัญญาณชัดเจนว่า พล.อ.ประยุทธ์ หวังจะกลับมาแน่นอน ชัดเจนขึ้นทุกวันซึ่งการปูทางอย่างนี้ควรมาสู้กันให้อยู่ในเกมที่เท่าเทียมกัน,เจ๊แดง นำเด็ก พท.เบิร์ธเดย์ ทักษิณ,ผู้สื่อข่าวรายงานจากพรรคเพื่อไทยถึงการเตรียมจัดฉลองวันเกิดนายทักษิณ ชินวัตร อดีตนายกรัฐมนตรีครบรอบ 69 ปี ในวันที่ 26 ก.ค.ที่กรุงลอนดอน ประเทศอังกฤษว่า จะจัดเลี้ยงประมาณ 60 ที่นั่งลักษณะเป็นโต๊ะยาว โดยขอชื่ออดีต ส.ส.ที่จะไปร่วมงานเป็นภาษาอังกฤษเพื่อแยกโซนอาหารสำหรับผู้ที่ไม่ทานไขมัน หรือสามารถทานได้หมดทั้งเนื้อแกะ เนื้อวัว เนื้อปลา ซึ่งงานจะ เริ่มช่วงหัวค่ำวันที่ 26 ก.ค. ซึ่งอดีต ส.ส.และแกนนำพรรคเพื่อไทยทยอยเดินทางไปยังประเทศอังกฤษแล้ว อาทิ นางเยาวภา วงศ์สวัสดิ์ นายวรวัจน์ เอื้ออภิญญกุล อดีต รมต.ประจำสำนักนายกรัฐมนตรี นายพงษ์ศักดิ์ รักตพงศ์ไพศาล อดีต รมว.พลังงาน นางพวงเพ็ชร ชุนละเอียด อดีตโฆษกกระทรวงศึกษาธิการ ขณะที่คุณหญิงสุดารัตน์ เกยุราพันธุ์ แกนนำพรรคเพื่อไทยมีรายงานแจ้งว่าได้บินไปประเทศอังกฤษก่อนหน้านี้แล้ว,อุ๊งอิ๊ง เปิดตัวแฟนหนุ่มผ่านไอจี,วันเดียวกัน น.ส.แพทองธาร ชินวัตร หรืออุ๊งอิ๊ง บุตรสาวคนเล็กของนายทักษิณ ชินวัตร อดีตนายกรัฐมนตรี โพสต์ผ่านอินสตราแกรม พร้อมรูปแฟนหนุ่มที่ถ่ายคู่กับนายทักษิณและตัวเอง โดยมีข้อความระบุว่า ขอบพระคุณคุณพ่อและคุณแม่ของลูกที่ต้อนรับพี่ปอเป็นอย่างดี ขอบคุณพี่ชายทั้งสองพี่โอ๊ค พี่พงศ์และพี่สาว พี่เอมต้อนรับพี่ปอจากทุกคน มีความหมายที่สุดสำหรับน้องคนเล็กของบ้าน เราผ่านอะไรกันมาเยอะ ความคิดเห็นของคนในบ้านสำคัญที่สุดเสมอ ขอบคุณที่ยินดีกับความรักของเค้า เค้ามีความสุขมากจริงๆ ต่อจากนี้จะเจออะไรข้างหน้าก็จะมีแรงสู้ เพราะนอกจากจะมีครอบครัวที่น่ารักที่สุดในโลก ก็ยังมีพี่ปอเพิ่มเข้ามาอีกคนขอบคุณจากใจค่ะ #โตแล้วแต่งงานได้,ป.ป.ช.เชื่อ 5 ปีปราบโกงดีขึ้น,เมื่อเวลา 09.00 น. ที่อาคารชาเลนเจอร์ เมืองทองธานี สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) จัดโครงการความร่วมมือระหว่างหน่วยงานเพื่อขับเคลื่อนหลักสูตรต้านทุจริตศึกษา โดย พล.ต.อ.วัชรพล ประสารราชกิจ ประธาน ป.ป.ช. กล่าวบรรยายพิเศษ หลักสูตรต้านทุจริตศึกษาความหวังในการสร้างสังคมที่ไม่ทนต่อการทุจริต ว่า ที่ผ่านมา ป.ป.ช.ร่วมกับกระทรวงศึกษาธิการจัดทำหลักสูตรต้านทุจริตศึกษาขึ้น 5 หลักสูตรในการศึกษาทุกระดับ ถือเป็นความหวังของสังคมไทย เด็กไทยในอนาคตจะรู้จักแยกแยะผลประโยชน์ส่วนตัวและส่วนรวม คิดว่าภายใน 5 ปี จะเห็นผลการต่อต้านการทุจริตของไทยดีขึ้นอย่างเห็นได้ชัด,ย้ำวนไปไม่ยื้อสอบนาฬิกาหรู,พล.ต.อ.วัชรพลกล่าวถึงการตรวจสอบการครอบครองนาฬิกาหรูของ พล.อ.ประวิตร วงษ์สุวรรณ รองนายกฯและ รมว.กลาโหม โดยไม่แจ้งบัญชีทรัพย์สินต่อ ป.ป.ช. ว่าที่ประชุม ป.ป.ช.มีมติให้ขอข้อมูลกับบริษัทผู้ผลิตนาฬิกาแต่ละยี่ห้อในต่างประเทศ เพื่อยืนยันใครเป็นเจ้าของ คาดว่าใช้เวลาไม่นาน เพราะขอความร่วมมือระหว่างประเทศ ไม่ใช่ขอความร่วมมือทางอาญาระหว่างประเทศ บริษัทส่วนใหญ่เป็นเอกชนพร้อมให้ข้อมูล แต่หากปฏิเสธให้ข้อมูล คงต้องพิจารณาหาหนทางอื่น ถ้าไม่มีหนทางคงวินิจฉัยตามข้อมูลหลักฐานที่มีอยู่ ยืนยันไม่ใช่การยื้อเวลา หากทำไม่ครบถ้วนแล้วรีบสรุปจะเกิดปัญหาขึ้นมาอีก มั่นใจจะไม่ซ้ำรอยกรณีสินบนโรลส์รอยซ์ ที่สถาบันการเงินต่างประเทศไม่ให้ความร่วมมือส่งข้อมูลให้ เพราะสินบนโรลส์รอยซ์เป็นการขอความร่วมมือคดีอาญาระหว่างประเทศ บางประเทศในยุโรปไม่ให้ข้อมูล เพราะติดเงื่อนไขที่ไทยยังมีโทษประหารชีวิต,ศาลรับฟ้องเมีย อริสมันต์ รวยผิดปกติ,เมื่อเวลา 14.00 น. ที่ศาลฎีกา แผนกคดีอาญาของผู้ดำรงตำแหน่งทางการเมือง ศาลนัดฟังคำสั่งคดีที่อัยการสูงสุดฟ้องนางระพิพรรณ พงศ์เรืองรอง ภรรยานายอริสมันต์ พงศ์เรืองรอง แกนนำ นปช. ขอให้ทรัพย์สินที่เพิ่มขึ้นผิดปกติตกเป็นของแผ่นดิน กรณี ป.ป.ช.ชี้มูลความผิดเมื่อเดือน พ.ค.61 ว่า นางระพิพรรณ อดีต ส.ส.แบบบัญชีรายชื่อพรรคเพื่อไทย ได้ยื่นบัญชีทรัพย์สินและหนี้สิน ทั้งก่อนเข้ารับตำแหน่งและพ้นจากตำแหน่ง พบมีทรัพย์สินเพิ่มขึ้นผิดปกติรวม 42,816,226 บาท ศาลมีคำสั่งประทับรับฟ้องคดีและนัดพิจารณาคดีในวันที่ 28 ก.ย.61 เวลา 14.00 น. ทั้งนี้ ทรัพย์สินที่เพิ่มขึ้นผิดปกติ ประกอบด้วย เงินฝากธนาคาร 6 บัญชี รวม 27,618,954 บาท, ที่ดิน 3 แปลง มูลค่า 9,492,000 บาท สิ่งปลูกสร้าง 1 หลัง มูลค่า 2,000,000 บาท รถยนต์ 1 คัน มูลค่า 1,805,272 บาท และเงินที่นำมาชำระหนี้เงินกู้ธนาคาร 1,900,000 บาท
ประยุทธ์ ลุยอำนาจเจริญ-อุบลฯ อ้อนคิดฮอดคนอีสาน ฝากหัวใจของทหารและรัฐบาลไว้กับชาวบ้านด้วย ออกตัวใกล้ เลือกตั้งยิ่งต้องลงพื้นที่ให้มากขึ้น ยันมาด้วยใจจริง อย่ากลัวรัฐบาล ท็อปบูต ผูกขาดอำนาจ
ประยุทธ์ จันทร์โอชา,ครม.สัญจร,ครม.สัญจรอุบลราชธานี,ดูดอดีต ส.ส.,ข่าวทั่วไป